Peter Madsens ekskone slipper for at vidne - TV 2
Peter Madsens ekskone slipper for at vidne
5. apr. 2018, 10:32 Opd. 5. apr. 2018, 12:12
af Sebastian Myrup Hansen & Julie Bjørn Teglgård
37 vidner var indkaldt i ubådssagen, men ét er nu blevet aflyst.
Skal Peter Madsens hustru vidne eller ej?
Det har der været uvished om de seneste dage i Københavns Byret, hvor retssagen mod hendes tidligere ægtemand, der er tiltalt for drab på den svenske journalist Kim Wall, er i gang.
Men torsdag formiddag slog dommer Anette Burkø fast, at ubådsbyggerens ekskone er fritaget fra at vidne.
- Det er rettens opfattelse, at vidnet har lovligt forfald, siger dommeren i Københavns Byret på den 10. dag i retssagen.
Tidligere har retten modtaget en lægeerklæring, som ifølge dommeren ikke var fyldestgørende nok, men retten har nu modtaget supplerende oplysninger. Oplysninger, som ifølge Annette Burkø var nok til at fritage den tidligere hustru fra at vidne.
Indkaldt af forsvarer
Peter Madsen forsvarer, Betina Hald Engmark, har tidligere bekræftet over for TV 2, at hun har indkaldt Peter Madsens ekskone som vidne i sagen. Et indkaldt vidne har altid pligt til at møde op, men man har som samlever eller ægtefælle ret til at undlade at svare på spørgsmål.
Peter Madsen har dog tidligere i retssagen fortalt, at parret ikke længere er gift, og derfor er hans ekskone ikke undtaget vidnepligten, men nu har retten altså godkendt den indsendte lægeerklæring.
Ekskonen har tidligere afgivet forklaring i sagen til politiet, og anklager Jakob Buch-Jepsen ville torsdag gerne have den forklaring læst op i retten, men det ønskede Betina Hald Engmark ikke, og da det var hendes vidne, var det også hendes beslutning.
Læs hele livebloggen fra den 10. retsdag her.
Sendte sms til hustru efter Kim Walls død
Specialanklager Jakob Buch-Jepsen har tidligere under sin afhøring af Peter Madsen fremlagt en sms-besked, som den drabstiltalte sendte til sin daværende kone S torsdag den 10. august klokken 23.25 - samme dag han sejlede ud i Øresund i sin ubåd sammen med Kim Wall.
Peter Madsen har tidligere forklaret, at Kim Wall døde i en ulykke om bord på ubåden omkring klokken 23.05. Og da anklageren ville vide, om den svenske journalist dermed var død, da sms-beskeden var sendt, svarede Peter Madsen, at han ikke kendte de nøjagtige tidspunkter, men han kunne bekræfte, at Kim Wall på det tidspunkt var død.
Kim Walls kæreste mødte Peter Madsens kone
Peter Madsens kone blev også nævnt, da Kim Walls kæreste vidnede i retten den 22. marts.
Her fortalte kæresten, at han mødte konen, da han cyklede rundt på Refshaleøen for at lede efter Kim Wall, da hun ikke var kommet hjem fra turen med Peter Madsen som aftalt.
Kæresten forklarede i retten, at han ville have konen til at fortælle ham noget, men ifølge hans vidneforklaring råbte hun til ham, at han ikke skulle spørge til ubåden.
Mere kom der ikke frem omkring mødet mellem de to på tredje retsmøde.
Peter Madsen har tidligere i retssagen fortalt om sit ægteskab og under anklagerens afhøring af ubådsbyggeren på den syvende retsdag den 28. marts kom det frem, at han ikke længere er gift.
- S kom ind til et besøg, og så sagde hun, at hun af økonomiske årsager var nødt til at søge skilsmisse, sagde han.
37 vidner indkaldt
Peter Madsen har siddet fængslet, siden han den 11. august blev anholdt i Dragør Havn, hvor han blev reddet i land, efter ubåden Nautilus sank i Køge Bugt.
37 vidner har været indkaldt i sagen. Specialanklager Jakob Buch-Jepsen har indkaldt 29 af vidnerne, og forsvarer Betina Hald Engmark har indkaldt otte.
Der er afsat i alt 12 retsdage til sagen, og det ventes, at der falder dom den 25. april.